b'\n_START_ARTICLE_\nHidrauli\xc4\x8dki pogon\n_START_PARAGRAPH_\nHidrauli\xc4\x8dki pogon ili hidrauli\xc4\x8dni pogon je pogon zasnivan na prijenosu sile teku\xc4\x87inom (naj\xc4\x8de\xc5\xa1\xc4\x87e mineralnim uljem). Zadaci hidrauli\xc4\x8dkog pogona mogu uklju\xc4\x8divati pretvorbu, prijenos i upravljanje energijom. Osnovni elementi hidrauli\xc4\x8dkog pogona su: hidrauli\xc4\x8dka pumpa, hidrauli\xc4\x8dki fluid, cjevovod, upravlja\xc4\x8dki elementi i hidrauli\xc4\x8dki motor (hidrauli\xc4\x8dki cilindar). Hidrauli\xc4\x8dka pumpa slu\xc5\xbei za pretvorbu mehani\xc4\x8dkog rada u energiju hidrauli\xc4\x8dkog fluida. Naravno, potreban je i odgovaraju\xc4\x87i pogon pumpe (obi\xc4\x8dno elektromotor) gdje se tako\xc4\x91er vr\xc5\xa1i pretvorba energije. Hidrauli\xc4\x8dki fluid, cjevovod, upravlja\xc4\x8dki elementi slu\xc5\xbee za prijenos energije i upravljanje. Hidrauli\xc4\x8dki motor ili hidrauli\xc4\x8dki cilindar slu\xc5\xbee za pretvorbu energije fluida u mehani\xc4\x8dki rad._NEWLINE_Dvije su osnovne mogu\xc4\x87nosti regulacije, odnosno prilago\xc4\x91avanja energije pumpe potrebnoj energiji motora: prigu\xc5\xa1ivanje tlaka ili regulacija protoka hidrauli\xc4\x8dke pumpe ili hidrauli\xc4\x8dkog motora. Hidrauli\xc4\x8dki pogon se primjenjuje u situacijama koje zahtijevaju velike sile, brzine i ubrzanja, male, jednoli\xc4\x8dne pomake i brzine, visoku to\xc4\x8dnost pozicioniranja u me\xc4\x91upolo\xc5\xbeajima, slo\xc5\xbeeniju regulaciju. Hidrauli\xc4\x8dki pogon se koristi u vrlo \xc5\xa1irokom podru\xc4\x8dju koje obuhva\xc4\x87a: alatne strojeve, poljoprivredne strojeve, \xc5\xa1umarske strojeve, cestovna i \xc5\xa1inska vozila, brodogradnju, zrakoplovnu industriju, energetiku, rudarstvo, vojnu industriju, svemirsku tehniku i tako dalje.\n_START_SECTION_\nHidrauli\xc4\x8dke sheme\n_START_PARAGRAPH_\nZa prikazivanje hidrauli\xc4\x8dkih pogona koriste se hidrauli\xc4\x8dke sheme. One su standardizirane, standardiziran je na\xc4\x8din prikazivanja hidrauli\xc4\x8dkih elemenata (standardni simboli) i njihovog povezivanja.\n_START_SECTION_\nOsnove hidrauli\xc4\x8dkog pogona\n_START_PARAGRAPH_\nPascalov zakon je temeljni zakon hidrostatike, koji ka\xc5\xbee: U teku\xc4\x87ini koja se nalazi u zatvorenoj posudi vanjski tlak \xc5\xa1iri se jednako na sve strane, to jest \xc4\x8destice teku\xc4\x87ine prenose tlak u svim pravcima jednako. Na taj na\xc4\x8din djeluje hidrauli\xc4\x8dka pre\xc5\xa1a ili hidrauli\xc4\x8dki tijesak. Ako posuda ispunjena teku\xc4\x87inom ima dva otvora razli\xc4\x8dite povr\xc5\xa1ine, u kojima su smje\xc5\xa1teni pokretni klipovi, a povr\xc5\xa1ina drugog klipa je n puta ve\xc4\x87a, tada ako na mali klip djelujemo odre\xc4\x91enom silom, na veliki klip \xc4\x87e djelovati sila n puta ve\xc4\x87a. Hidrauli\xc4\x8dka pre\xc5\xa1a omogu\xc4\x87uje da se primjenjena sila du\xc5\xbe nekog puta pretvori u ve\xc4\x87u silu du\xc5\xbe manjeg puta (naravno rad jedne i druge sile je isti).\n_START_SECTION_\nHidrauli\xc4\x8dka pumpa\n_START_PARAGRAPH_\nHidrauli\xc4\x8dka pumpa (crpka, sisaljka) je stroj u kojima se izvana dovedena mehani\xc4\x8dka energija (rad pogonskog stroja) pretvara u energiju radnog fluida. Rotacijski hidrauli\xc4\x8dki motor je sli\xc4\x8dan stroj, kod kojeg se pretvorba energije obavlja u suprotnom smjeru (energija fluida pretvara se u mehani\xc4\x8dki rad). Zavisno od priklju\xc4\x8divanja, \xc4\x8desto isti stroj mo\xc5\xbee raditi kao pumpa ili motor (za takav stroj se ka\xc5\xbee da je reverzibilan, ali reverzibilnost tako\xc4\x91er mo\xc5\xbee zna\xc4\x8diti i samo mogu\xc4\x87nost vrtnje u oba smjera!). Za pogon pumpe obi\xc4\x8dno se koriste elektromotori, a u mobilnoj hidraulici motori s unutra\xc5\xa1njim izgaranjem._NEWLINE_Pumpe se dijele u dvije osnovne grupe: volumenske pumpe (volumetri\xc4\x8dke) i dinami\xc4\x8dke pumpe (naj\xc4\x8de\xc5\xa1\xc4\x87e strujne to jest turbopumpe). Volumenske pumpe_NEWLINE_prenose (transportiraju) fluid (ostvaruju pove\xc4\x87anje tlaka i protok) putem smanjenja volumena (obujam) komora u pumpi, a koriste se za relativno male protoke, uz relativno velike visine dobave. Turbopumpe u rotoru predaju snagu fluidu tako da pokretne lopatice ostvaruju silu pritiska na fluid. Primjenjuju se za relativno velike protoke i male visine dobave, pa se zato u hidraulici u principu ne koriste.\n_START_SECTION_\nHidrauli\xc4\x8dki ventili\n_START_PARAGRAPH_\nHidrauli\xc4\x8dki ventili ili hidrauli\xc4\x8dki upravlja\xc4\x8dki elementi su ure\xc4\x91aji za regulaciju i usmjeravanje hidrauli\xc4\x8dkog fluida. Mogu\xc4\x87e funkcije ventila uklju\xc4\x8duju: propu\xc5\xa1tanje, zaustavljanje i promjenu smjera fluida; regulaciju protoka i tlaka. Hidrauli\xc4\x8dki ventili dijele se na razvodnike, nepovratne ventile, tla\xc4\x8dne ventile i proto\xc4\x8dne ventile.\n_START_SECTION_\nHidrauli\xc4\x8dki razvodnik\n_START_PARAGRAPH_\nHidrauli\xc4\x8dki razvodnik usmjerava tok hidrauli\xc4\x8dkog fluida propu\xc5\xa1tanjem, zatvaranjem ili promjenom smjera toka. Ovdje se pod hidrauli\xc4\x8dkim razvodnikom podrazumijeva digitalno pokretani razvodnik, kod kojeg se koriste samo krajnji polo\xc5\xbeaji "otvoreno" ili "zatvoreno". Postoje i kontinuirano pokretani razvodnici (proporcionalni i servo-ventili), koji izme\xc4\x91u dva krajnja polo\xc5\xbeaja kontinuirano poprimaju neki polo\xc5\xbeaj uz odgovaraju\xc4\x87e prigu\xc5\xa1no djelovanje._NEWLINE_Osnovne karakteristike hidrauli\xc4\x8dkih razvodnika su: konstrukcija, nazivna veli\xc4\x8dina, broj radnih polo\xc5\xbeaja, broj hidrauli\xc4\x8dkih priklju\xc4\x8daka, na\xc4\x8din aktiviranja. Uz ove podatke od interesa su i nazivni protok, maksimalni radni tlak i materijal razvodnika, naro\xc4\x8dito brtvi. Oznaka broja priklju\xc4\x8daka i radnih polo\xc5\xbeaja obi\xc4\x8dno se pi\xc5\xa1e ispred rije\xc4\x8di razvodnik (na primjer 4/3 razvodnik ozna\xc4\x8dava razvodnik s 4 priklju\xc4\x8dka i 3 radna polo\xc5\xbeaja).\n_START_SECTION_\nNepovratni ventil\n_START_PARAGRAPH_\nNepovratni ventil dozvoljava protok samo u jednom smjeru (poput diode u elektronici). Pladanj ventila mo\xc5\xbee imati oblik kugle, sto\xc5\xbeca, tanjura ili \xc4\x8dahure. Ventil mo\xc5\xbee biti neoptere\xc4\x87en ili optere\xc4\x87en (s oprugom).\n_START_SECTION_\nHidrauli\xc4\x8dki motor\n_START_PARAGRAPH_\nHidrauli\xc4\x8dki motor (hidromotor, aktuator) je hidrauli\xc4\x8dki izvr\xc5\xa1ni dio. Hidrauli\xc4\x8dki motori se dijele na rotacijske motore, cilindre i zakretne motore. Cilindri i zakretni motori imaju pomak ograni\xc4\x8den dvjema krajnjim to\xc4\x8dkama.\n_START_SECTION_\nRotacijski hidrauli\xc4\x8dki motor\n_START_PARAGRAPH_\nSuprotno pumpama, motori pretvaraju energiju fluida u mehani\xc4\x8dki rad. Konstrukcija rotacijskih motora i pumpi je u osnovi jednaka, pa se \xc4\x8desto isti stroj mo\xc5\xbee prema potrebi koristiti kao pumpa ili motor (reverzibilni stroj). Prema brzini vrtnje razlikuju se sporohodni (do 1000 o/min) i brzohodni motori. Budu\xc4\x87i da je snaga motora jednaka umno\xc5\xa1ku momenta i brzine vrtnje (PM = M \xcf\x89), za istu snagu motora mora se uz smanjenje brzine pove\xc4\x87avati moment. Zato sporohodni motori \xc4\x8desto zahtijevaju veliki moment (tzv. LSHT-motori, engl. Low Speed \xe2\x80\x93 High Torque).\n_START_SECTION_\nHidrauli\xc4\x8dki cilindar\n_START_PARAGRAPH_\nHidrauli\xc4\x8dki cilindar ili linearni hidrauli\xc4\x8dki motor je naj\xc4\x8de\xc5\xa1\xc4\x87i izvr\xc5\xa1ni dio u hidrauli\xc4\x8dkom pogonu, koji slu\xc5\xbei za pretvorbu energije hidrauli\xc4\x8dkog fluida u mehani\xc4\x8dki rad (izvr\xc5\xa1na sila se kre\xc4\x87e po pravcu). Njegova ulazna veli\xc4\x8dina jest hidrauli\xc4\x8dki fluid pod tlakom koji djeluje na povr\xc5\xa1inu klipa hidrauli\xc4\x8dkoga cilindra. Time uzrokuje pravocrtno kretanje klipa, a kao posljedica toga i klipnja\xc4\x8de koja je povezana s teretom. Tako se energija hidrauli\xc4\x8dkoga medija pretvara u provodljivu snagu koja djeluje pravocrtno. Hidrauli\xc4\x8dki medij uglavnom je mineralno ulje; u hidraulici se upotrebljavaju i sinteti\xc4\x8dka ulja i emulzije, a sve vi\xc5\xa1e i voda (vodena hidraulika).\n_START_SECTION_\nZakretni hidrauli\xc4\x8dki motor\n_START_PARAGRAPH_\nZakretni hidrauli\xc4\x8dki motor ima ograni\xc4\x8den kut zakreta, a zakretno kretanje ostvaruje direktno ili indirektno. Direktno zakretanje ostvaruje se pomo\xc4\x87u krila (poput krilnog motora s jednim krilom) unutar cilindra s fiksnom radijalnom pregradom izme\xc4\x91u tla\xc4\x8dnog i usisnog dijela. Maksimalni zakret takvog motora iznosi oko 300\xc2\xba. Indirektno zakretanje ostvaruje se pomo\xc4\x87u cilindra preko zubne letve (ozubnice) i zup\xc4\x8danika uz maksimalni zakret oko 720\xc2\xba.\n_START_SECTION_\nHidrauli\xc4\x8dki akumulator\n_START_PARAGRAPH_\nHidrauli\xc4\x8dki akumulator je posuda koja iz hidrauli\xc4\x8dkog pogona preuzima izvjestan volumen hidrauli\xc4\x8dkog fluida pod tlakom, pa prema potrebi taj fluid vra\xc4\x87aju u sustav.\n_START_SECTION_\nHidrauli\xc4\x8dki filtri\n_START_PARAGRAPH_\nZadatak filtra ulja je da razinu prljav\xc5\xa1tine ulja smanji na dozvoljenu vrijednost. Time se hidrauli\xc4\x8dki dijelovi \xc5\xa1tite od prekomjernog tro\xc5\xa1enja i pove\xc4\x87ava se pouzdanost rada hidrauli\xc4\x8dkog pogona. Fino\xc4\x87a filtriranja (apsolutna fino\xc4\x87a filtriranja) odgovara promjeru najve\xc4\x87e \xc4\x8destice u obliku kugle koja mo\xc5\xbee pro\xc4\x87i kroz filtar. Hidrauli\xc4\x8dki elementi imaju sve manje zra\xc4\x8dnosti izme\xc4\x91u kliznih ploha, danas se zahtijeva fino\xc4\x87a filtriranja od 20 \xce\xbcm, a za servo-ventile i do 3 \xce\xbcm. Ne\xc4\x8disto\xc4\x87e se dijele na unutarnje i vanjske; unutarnje nastaju tro\xc5\xa1enjem i otkidanjem \xc4\x8destica hidrauli\xc4\x8dkih dijelova, a vanjske su posljedica lo\xc5\xa1eg brtvljenja sustava prema okolini (filtar za zrak na spremniku, brtve na cilindrima i tako dalje).\n_START_SECTION_\nHidrauli\xc4\x8dki vodovi\n_START_PARAGRAPH_\nZa prijenos hidrauli\xc4\x8dke energije koriste se hidrauli\xc4\x8dki vodovi (cjevovodi, savitljivi cjevovodi, proto\xc4\x8dni otvori ili specijalno oblikovani proto\xc4\x8dni kanali). Mjere (dimenzije) proto\xc4\x8dnog otvora hidrauli\xc4\x8dkih vodova, kao i njihov oblik, zna\xc4\x8dajno utje\xc4\x8du na veli\xc4\x8dinu gubitaka hidrauli\xc4\x8dke energije u hidrauli\xc4\x8dkom pogonu. Promjer proto\xc4\x8dnog otvora hidrauli\xc4\x8dkog voda ovisi o protoku i tlaku te dopu\xc5\xa1tene brzine strujanja u sustavu. Brzina strujanja je ograni\xc4\x8dena s obzirom na gubitke u cjevovodu.\n_START_SECTION_\nPrimjeri hidrauli\xc4\x8dkih pogona\n_START_PARAGRAPH_\nUpravljanje hidrauli\xc4\x8dkom energijom mo\xc5\xbee biti prigu\xc5\xa1no i volumensko. Upravljanje prigu\xc5\xa1ivanjem je jednostavno, ali skop\xc4\x8dano sa znatnim energetskim gubicima. Pri volumenskom upravljanju protok pumpe se pode\xc5\xa1ava (promjenom radnog volumena ili broja okretaja) potrebama izvr\xc5\xa1nog hidrauli\xc4\x8dkog motora.\n_START_SECTION_\nHidrauli\xc4\x8dki pogon s otvorenim optokom\n_START_PARAGRAPH_\nKod hidrauli\xc4\x8dkog pogona s otvorenim optokom hidrauli\xc4\x8dki fluid protje\xc4\x8de uvijek u istom smjeru, od spremnika preko pumpe i motora nazad u spremnik. Ventil za ograni\xc4\x8davanje tlaka \xc5\xa1titi instalaciju od prekomjernog tlaka i ujedno odvodi prekomjerni fluid u spremnik uz prigu\xc5\xa1ivanje (gubitak energije). Ugradnjom hidrauli\xc4\x8dkog akumulatora gubici se donekle smanjuju, jer se prekomjerni fluid i energija pumpe prikupljaju u akumulatoru u vrijeme dok je razvodnik u zatvorenom (srednjem) polo\xc5\xbeaju. Ako se ti gubici \xc5\xbeele izbje\xc4\x87i, koristi se pumpa promjenljivog u\xc4\x8dinka ili kapaciteta (volumensko upravljanje). Akumulator \xc5\xa1titi sustav od tla\xc4\x8dnih udara i pokriva vr\xc5\xa1na optere\xc4\x87enja. Unutar hidrauli\xc4\x8dkog kruga potrebno je ugraditi i filtar ulja.\n_START_SECTION_\nHidrauli\xc4\x8dki pogon sa zatvorenim optokom\n_START_PARAGRAPH_\nHidrauli\xc4\x8dki fluid optje\xc4\x8de kroz zatvoreni krug od pumpe do hidrauli\xc4\x8dkog motora i natrag. Fluid za rad hidrauli\xc4\x8dkog motora dobavlja pumpa promjenljivog kapaciteta, a njen protok se prilago\xc4\x91ava potrebama tog motora. Potreban je i pomo\xc4\x87ni hidrauli\xc4\x8dki sustav za nadopunjavanje volumenskih gubitaka. Nadopunjavanje se uvijek vr\xc5\xa1i u povratni vod (ni\xc5\xbei tlak). Pomo\xc4\x87ni sustav se sastoji od pumpe za nadopunjavanje (mali kapacitet), ventila za ograni\xc4\x8denje tlaka, dva nepovratna ventila i filtra ulja. U zatvorenom sustavu motor mora imati jednaku potro\xc5\xa1nju ulja pri radu u oba smjera (na primjer hidrauli\xc4\x8dki cilindar s prolaznom klipnja\xc4\x8dom). Oba voda \xc5\xa1tite se od prekomjernog tlaka pomo\xc4\x87u ventila za ograni\xc4\x8denje tlaka s izlazom spojenim na povratni vod. Ako se na mjestu pumpe i potro\xc5\xa1a\xc4\x8da koriste reverzibilni (pumpa-motor) strojevi, mogu\xc4\x87a je zamjena funkcije hidrauli\xc4\x8dkog motora i pumpe. To omogu\xc4\x87uje ostvarivanje funkcije ko\xc4\x8denja. Budu\xc4\x87i da je u zatvorenom optoku motor uvijek hidrauli\xc4\x8dki "upet", mogu\xc4\x87 je pogon i ko\xc4\x8denje u oba smjera (\xc4\x8detverokvadrantni pogon).\n_START_SECTION_\nHidrauli\xc4\x8dki pogon s poluotvorenim optokom\n_START_PARAGRAPH_\nAko se kao hidrauli\xc4\x8dki motor koristi diferencijalni hidrauli\xc4\x8dki cilindar koji nema jednaki protok u tla\xc4\x8dnom i povratnom vodu, umjesto zatvorenog koristi se hidrauli\xc4\x8dki pogon s poluotvorenim (to jest poluzatvorenim) optokom. Pri izvla\xc4\x8denju klipnja\xc4\x8de zbog nedovoljnog protoka opada tlak u povratnom vodu (opasnost od kavitacije u pumpi). Manjak fluida nadokna\xc4\x91uje se tada kroz nepovratni ventil. Pri uvla\xc4\x8denju klipnja\xc4\x8de otvara se pod utjecajem tlaka nepovratni ventil s hidrauli\xc4\x8dkim deblokiranjem, pa se njime vi\xc5\xa1ak fluida odvodi u spremnik.'